Í þætti vikunnar er farið yfir stórsigur breska Íhaldsflokksins , sameiningu DV og Fréttablaðsins , vendingar í Samherjamálinu og þinglok . Íhaldsflokkurinn sigraði með afgerandi hætti í bresku þingkosningunum í síðustu viku . Flokkurinn hlaut 365 þingmenn og hefur 80 þingmanna meirihluta , þann mesta sem flokkurinn hefur haft frá þriðju kosningum Margaret Thatcher árið 1987 . Að sama skapi hlaut Verkamannaflokkurinn sína verstu útreið í áratugi . Greint var frá því í síðustu viku að Torg ehf. , útgefandi Fréttablaðsins og Hringbrautar , hefði keypt DV . Samningurinn er þó með fyrirvara um samþykki fjölmiðlanefndar og Samkeppniseftirlitsins en verði af sameiningunni verður þar á ferð eini fjölmiðill landsins sem heldur úti prent - , net - og sjónvarpsmiðli . Björgólfur Jóhannsson , forstjóri Samherja , sagði í viðtali við norska viðskiptablaðið Dagens Næringsliv í síðustu viku að hann efaðist um að nokkrar mútugreiðslur hefðu átt sér stað eða að fyrirtækið væri eða hefði verið flækt í nokkuð ólögmætt . Þá sagði Björgólfur jafnframt að Jóhannes Stefánsson , sem starfaði hjá Samherja í Namibíu fram á mitt ár 2016 og uppljóstraði um viðskiptahætti fyrirtækisins þar , hefði verið einn að verki þegar kom að þeim greiðslum sem stæðust ekki skoðun . Þingflokksformenn á Alþingi komust að samkomulagi um þinglok í lok síðustu viku . Samkvæmt starfsáætlun þingsins átti síðasti þingfundur fyrir jólafrí að vera á föstudaginn , það náði þó ekki fram að ganga og sömdu þingmennirnir að síðasti dagur þingsins yrði í dag , þriðjudag . Birna Stefánsdóttir stjórnar þættinum í dag og með henni að venju eru Þórður Snær Júlíusson , ritstjóri Kjarnans , og Bára Huld Beck , blaðamaður .